Um þúsund gestir mættu til haustfagnaðar KB Kaupfélag Borgfirðinga efndi til haustfagnaðar á laugardaginn sem fram fór í ágætu veðri við Búrekstrardeild félagsins í Borgarnesi . Ýmislegt var í boði fyrir þá fjölmörgu gesti sem lögðu leið sína á hátíðina en að sögn Margrétar Guðnadóttur verslunarstjóra hjá KB er talið að nærri eitt þúsund gestir hafi mætt á svæðið . Fjölbreytt úrval sölu - og kynningarbása var á svæðinu , vöfflusala var á vegum Freyjukórsins og þá stóðu fulltrúar Ungra bænda fyrir uppákomu . Grillaðar voru pylsur í boði KB og Fóðurblöndunnar sem félagar í Búnaðarfélagi Mýramanna sáu um að koma til skila en allar 800 pylsurnar sem grillaðar voru gengu út . Að auki var boðið upp á íspinna frá Flugger og gos frá N1 . Ýmsar fleiri uppákomur voru á dagskránni , og bar þar hæst þríþrautarkeppnin fræga , þar sem þrjú lið Borgfirðinga keppti í staurakasti , reiptogi og kerlingadrætti . Lesa má nánar um Haustfagnað KB í nýjasta tölublaði Skessuhorns sem kom út í dag . Í umfjölluninni gefur einnig að líta fjölda svipmynda frá hátíðinni .